Mga Salmo.
115.
Dili kami ang angay pasidunggan, Ginoo, kondili ikaw, tungod sa imong gugma ug pagkamatinumanon. 
Nganong giinsulto kami sa ubang mga nasod pinaagi sa pag-ingon, “Hain na ang inyong Dios?” 
Ang among Dios anaa sa langit ug buhaton niya ang iyang gusto. 
Apan ang ilang mga dios-dios binuhat lang sa tawo gikan sa plata ug bulawan. 
Adunay mga baba kini, apan dili makasulti; adunay mga mata, apan dili makakita. 
Adunay mga dalunggan, apan dili makadungog; adunay mga ilong, apan dili makasimhot. 
Adunay mga kamot, apan dili makakupot; adunay mga tiil, apan dili makalakaw, ug dili gani makatingog. 
Ang tanang naghimo ug misalig niini nga mga dios-dios mahisama usab kanila nga walay pulos. 
Kamong mga katawhan sa Israel, apil na kamong mga kaliwat ni Aaron, salig kamo sa Ginoo. Siya ang inyong magtatabang ug tigpanalipod. 
Kamong nagtahod sa Ginoo, salig kamo kaniya. Siya ang inyong magtatabang ug tigpanalipod. 
Kanunay kitang gihuna-huna sa Ginoo, ug panalanginan niya kita. Panalanginan niya ang katawhan sa Israel apil na ang mga kaliwat ni Aaron. 
Panalanginan niya ang tanang nagtahod kaniya, inila man o dili. 
Hinaut nga kamo ug ang inyong mga kaliwat padaghanon sa Ginoo. 
Hinaut nga panalanginan kamo sa Ginoo nga nagbuhat sa kalangitan ug sa kalibotan. 
Ang kalangitan iya sa Ginoo, apan ang kalibotan gitugyan niya sa mga tawo. 
Ang mga patay dili makadayeg sa Ginoo, kay atua na sila sa hilom nga lubnganan. 
Kita nga mga buhi mao ang makadayeg kaniya karon ug hangtod sa kahangtoran. Dayega ang Ginoo! 
