Mga Salmo.
118.
Pasalamati ang Ginoo, kay maayo siya; ang iyang gugma walay kataposan. 
Ang katawhan sa Israel moingon, “Ang iyang gugma walay kataposan.” 
Ang mga kaliwat ni Aaron moingon, “Ang iyang gugma walay kataposan.” 
Ang mga nagtahod sa Ginoo moingon, “Ang iyang gugma walay kataposan.” 
Sa akong kalisod, nanawag ako sa Ginoo, ug gitubag niya ako pinaagi sa pagluwas kanako. 
Kauban ko ang Ginoo, busa dili ako mahadlok. Unsay mahimo sa tawo batok kanako? 
Kauban ko ang Ginoo. Siya ang nagtabang kanako, ug makita ko gayod ang pagkapildi sa akong mga kaaway. 
Mas maayo pa nga modangop sa Ginoo kaysa mosalig sa isigka-tawo. 
Mas maayo pa nga modangop sa Ginoo kaysa mosalig sa mga tawo nga anaa sa gahom. 
Gilibotan ako sa daghang mga nasod, apan gipildi ko sila pinaagi sa gahom sa Ginoo. 
Tinuod nga gilibotan nila ako, apan gipildi ko sila pinaagi sa gahom sa Ginoo. 
Daw mga putyukan sila nga naglibot kanako, apan napugngan sila dayon nga daw daob sa dagami nga dali rang napalong. Gipildi ko sila pinaagi sa gahom sa Ginoo. 
Giataki nila ako pag-ayo ug hapit na gayod ako nila mapildi, apan gitabangan ako sa Ginoo. 
Ang Ginoo mao ang naghatag kanako ug kusog ug siya ang akong awit. Siya ang akong manluluwas. 
Pamatia ang panaghugyaw sa mga katawhan sa Dios diha sa ilang mga tolda tungod sa ilang kadaogan: “Kini nga kadaogan gihimo sa Ginoo pinaagi sa iyang gahom! Ang gahom sa Ginoo mao ang nagpadaog kanato!” 
Dili pa ako mamatay; magpabilin pa akong buhi. Isaysay ko ang gipanghimo sa Ginoo. 
Gisilotan ako pag-ayo sa Ginoo, apan wala niya itugot nga mamatay ako. 
Ablihi ang mga pultahan sa Templo sa Ginoo alang kanako, kay mosulod ako ug magpasalamat sa Ginoo. 
Mao kini ang pultahan sa Ginoo diin ang mga matarong lang ang makasulod. 
Magpasalamat ako kanimo, Ginoo, kay gitubag mo ang akong pag-ampo. Ikaw ang kaluwasan alang kanako. 
Ang bato nga gisalikway sa mga panday mao pa hinuon ang nahimong pundasyon nga bato. 
Gihimo kini sa Ginoo ug katingalahan kaayo kini. 
Mao kini ang adlaw diin gipadaog kita sa Ginoo, busa maglipay ug magsadya kita. 
Ginoo, nagpangamuyo kami kanimo, luwasa intawon kami. Hatagi kami ug kalamposan. 
Hinaut nga panalanginan sa Ginoo ang hari nga iyang pinadala. Ug kamong mga tawo, hinaut nga panalanginan usab kamo sa Ginoo gikan dinhi sa iyang Templo. 
Ang Ginoo, Dios; ug maayo kaayo siya kanato. Magdala kita ug mga sanga sa kahoy sa pagsaulog sa pista, ug molibot kita sa halaran. 
Ginoo, ikaw ang akong Dios; nagpasalamat ako ug gadayeg kanimo. 
Pasalamati ang Ginoo, kay maayo siya; ang iyang gugma walay kataposan. 
